
Dokumentasjon av ID ved fornyelse av tillatelse i asylsaker for borgere av Russland (tsjetsjenere)  
1. Innledning 
I enkelte asylsaker blir det satt som vilkår for fornyelse av tillatelsen at søkeren kan dokumentere sin identitet. Denne praksisendringen ble iverksatt januar 2007, og vil i første omgang gjelde for asylsøkere fra Tsjetsjenia. Bakgrunnen for å sette vilkår er å forhindre at tillatelse etter utlendingsforskriften § 21.2 blir innvilget uberettiget på bakgrunn av falsk ID.
2. Vilkår for fornyelse
Vilkår settes av saksbehandler i Asylavdelingen i forbindelse med førstegangstillatelsen dersom søkeren ikke har fremlagt innenriks- eller utenrikspass. Vilkåret fremgår av vedtaket på følgende måte:

”Det er en forutsetning for fornyelse at søkeren fremlegger gyldig russisk innenrikspass eller utenrikspass, jf utlendingsforskriften § 21 siste ledd.”
Videre vil det fremgå av det blå saksomslaget, i form av rødt stempel, at vilkår er satt. Det vil også fremgå av merknadsfeltet i DUF.
For søkeren innebærer dette at han/hun ved søknad om fornyelse av tillatelsen skal fremlegge innenriks- eller utenrikspass for politiet. Politiet plikter å skrive en rapport med søkerens redegjørelse for hvordan passet er fremskaffet. 
Politiet foretar en grundig vurdering av ektheten av passet før vedtaket kan fornyes og effektueres. 
I tilfeller hvor det viser seg at passet er falsk, eller det søkes om fornyelse av tillatelsen uten at pass er fremlagt, plikter politiet å skrive en rapport med søkerens redegjørelse for hvorfor ekte pass ikke er fremlagt. Saken m/saksmappe ekspederes deretter UDI ved Oppholdsavdelingen for vedtaksfatting. 
Ved søknad om statsborgerskap kan det stilles andre krav til dokumentasjon av identitet.

Hanne Jendal


avdelingsdirektør


Kontakt: 

Asylavdelingen, A1


